**สาธารณรัฐออสเตรียที่หนึ่ง** หรือชื่ออย่างเป็นทางการคือ **สาธารณรัฐออสเตรีย** เป็นสาธารณรัฐที่ก่อตั้งขึ้นภายหลังการล่มสลายของจักรวรรดิออสเตรีย-ฮังการีในช่วงปลายสงครามโลกครั้งที่หนึ่ง ในช่วงแรกสาธารณรัฐมีความพยายามที่จะรวมสหภาพกับเยอรมนี (สาธารณรัฐเยอรมันออสเตรีย) แต่ฝ่ายสัมพันธมิตรตะวันตกและมหาอำนาจในเวลานั้นอย่างฝรั่งเศสและสหราชอาณาจักรไม่เห็นด้วย สาธารณรัฐดำรงอยู่จนถึง ค.ศ. 1934 และแทนที่โดยสหพันธรัฐออสเตรีย ในท้ายที่สุดออสเตรียก็ผนวกกับนาซีเยอรมนีได้สำเร็จใน ค.ศ. 1938

ฝ่ายสังคมนิยมได้ครอบงำรัฐบาลสาธารณรัฐจนกระทั่งเดือนตุลาคม ค.ศ. 1920 เมื่ออำนาจถูกเปลี่ยนผ่านโดยพรรคสังคมคริสเตียน ในช่วงสองปีแรกของการครอบงำทางการเมืองโดยฝ่ายสังคมนิยม มีการประกาศใช้รัฐธรรมนูญประชาธิปไตยฉบับใหม่และมาตรการทางสังคมต่าง ๆ ได้รับการอนุมัติ หลังจากนั้นพรรคสังคมคริสเตียนได้สร้างพันธมิตรของชนชั้นกระฎุมพีขึ้น เพื่อควบคุมรัฐบาลและกำจัดอิทธิพลของสังคมนิยม ด้วยพันธมิตรที่เข้มแข็งนี้ ทำให้พรรคสังคมคริสเตียนสามารถจัดตั้งคณะรัฐมนตรีได้ตลอดช่วงทศวรรษ 1920 อย่างไรก็ตาม ความแข็งแกร่งในรัฐสภาของฝ่ายสังคมนิยมและความต้องการเสียงข้างมากในการเปลี่ยนแปลงรัฐธรรมนูญและกฎหมายสำคัญอื่น ๆ เป็นสิ่งที่ทำให้ความพยายามในการเปลี่ยนแปลงทางกฎหมายของพันธมิตรสังคมคริสเตียนไม่ประสบผลสำเร็จ ใน ค.ศ. 1922 ค่าเงินเริ่มมีเสถียรภาพและเศรษฐกิจของประเทศดีขึ้นบางส่วน

ฝ่ายที่ได้รับชัยชนะในสงครามโลกได้กำหนดให้ออสเตรียเป็นเอกราช แม้ว่าผู้คนส่วนใหญ่ในประเทศจะปรารถนารวมสหภาพกับสาธารณรัฐไวมาร์ใหม่ก็ตาม อย่างไรก็ตาม ความปรารถนาในการรวมชาติยังคงมีอยู่และปรากฏขึ้นเป็นระยะ ๆ ดังเช่นใน ค.ศ. 1931 เมื่อต้องเผชิญกับวิกฤตการณ์ทางเศรษฐกิจ จึงมีการเสนอรวมสหภาพศุลกากรออสเตรีย–เยอรมนี ซึ่งสุดท้ายก็ไม่สำเร็จเพราะมหาอำนาจตะวันตกคัดค้าน การถือกำเนิดขึ้นของรัฐบาลชาติสังคมนิยมในเยอรมนีเมื่อ ค.ศ. 1933 ส่งผลให้การสนับสนุนของประชาชนต่อสหภาพแรงงานลดลง โดยเฉพาะอย่างยิ่งในหมู่นักสังคมนิยม การลอบสังหารนายกรัฐมนตรีออสเตรียโดยพวกนาซีออสเตรียที่ได้รับการสนับสนุนจากเยอรมนีระหว่างรัฐประหารล้มเหลวใน ค.ศ. 1934 ได้ปลุกเร้าการปฏิเสธพรรคสังคมคริสเตียนและสนับสนุนการรักษาเอกราช หลังจากสองปีของการเป็นปรปักษ์ ในที่สุดรัฐบาลจึงได้บรรลุซึ่งข้อตกลง โดยยินยอมให้พวกชาติสังคมนิยมหรือนาซีมีส่วนร่วมในการบริหารประ แต่ความขัดแย้งก็ไม่ได้ยุติลง

รัฐธรรมนูญออสเตรียมีผลบังคับใช้ใน ค.ศ. 1920 และแก้ไขเพิ่มเติม ใน ค.ศ. 1929 เมื่อฟาสซิสต์ออสเตรียขึ้นสู่อำนาจ จึงมีการประกาศรัฐธรรมนูญฉบับใหม่ใน ค.ศ. 1934 โดยเปลี่ยนชื่ออย่างเป็นทางการของประเทศจากสาธารณรัฐออสเตรียเป็นสหพันธรัฐ ด้วยเหตุนี้ นักประวัติศาสตร์บางคนจึงถือว่าสาธารณรัฐที่หนึ่งยุติลงใน ค.ศ. 1934

ตั้งแต่ ค.ศ. 1920 รัฐบาลออสเตรียถูกครอบงำโดยพรรคสังคมคริสเตียน ซึ่งมีความสัมพันธ์ใกล้ชิดกับคริสตจักรโรมันคาทอลิก นายกรัฐมนตรีคนแรกของพรรคอิกนัทซ์ ไซเพิล พยายามสร้างพันธมิตรทางการเมืองระหว่างนักอุตสาหกรรมที่ร่ำรวยกับคริสตจักรโรมันคาทอลิก แม้ว่าประเทศจะมีพรรคการเมืองที่มั่นคงครองอำนาจอยู่ แต่การเมืองภายในประเทศนั้นกลับมีความแตกแยกและรุนแรง โดยมีฝ่ายประชาธิปไตยสังคมนิยม (เยอรมัน: *Republikanischer Schutzbund*) และกองกำลังกึ่งทหารฝ่ายขวาจัด (เยอรมัน: *Heimwehr*) ที่ขัดแย้งกันอยู่อย่างต่อเนื่อง ฝ่ายอนุรักษนิยมได้ดำเนินการทำให้พรรคประชาธิปไตยสังคมนิยมพ่ายแพ้ในรัฐสภาตลอดทศวรรษ แม้ว่าคะแนนเสียงจะเพิ่มขึ้นในการเลือกตั้งครั้งต่อ ๆ มาก็ตาม มาตรการแบ่งเขตการปกครองออกจากเวียนนาและเสริมอำนาจของเสียงข้างน้อยในรัฐสภาทำให้เกิดการต่อต้านฝ่ายอนุรักษนิยมเสียเอง พรรคประชาธิปไตยสังคมนิยมสามารถควบคุมเมืองหลวงได้ ซึ่งพรรคได้พัฒนานโยบายทางสังคมที่มีประสิทธิภาพ ด้วยการเก็บภาษีที่สูงซึ่งพวกอนุรักษนิยมวิพากษ์วิจารณ์

ในเวลายี่สิบปีของการมีเอกราช ออสเตรียต้องพึ่งพาการเงินจากต่างประเทศอยู่ตลอดเวลา ใน ค.ศ. 1922 เมื่อเผชิญกับภาวะเศรษฐกิจตกต่ำ ประเทศจึงร้องขอเงินกู้จากสันนิบาตชาติ ซึ่งแลกกับการยอมรับเงื่อนไขทางการเมืองบางประการ รวมถึงการรักษาอธิปไตยของชาติที่ต่อต้านการรวมสหภาพของเยอรมนีด้วย เศรษฐกิจของประเทศยังคงอยู่ภายใต้การควบคุมของต่างประเทศกระทั่ง ค.ศ. 1926 แม้ว่าเศรษฐกิจของประเทศจะเติบโตขึ้นมาเล็กน้อยหลังจากนั้น แต่ไม่นานก็หยุดลงพร้อมกับการมาถึงของภาวะเศรษฐกิจตกต่ำครั้งใหญ่ ซึ่งส่งผลร้ายแรงต่อประเทศอย่างยิ่ง

การก่อตั้ง
----------

บทความหลัก: สาธารณรัฐเยอรมันออสเตรีย
ดินแดนที่อ้างสิทธิ์โดยเยอรมันออสเตรียในปี 1918
ในเดือนกันยายน 1919 รัฐตกค้างแห่งเยอรมัน-ออสเตรียได้รับการลดพรมแดนตามสนธิสัญญาแซ็ง-แฌร์แม็ง โดยต้องมอบดินแดนที่มีประชากรชาวเยอรมันอาศัยอยู่เป็นส่วนใหญ่ในซูเดเทินลันท์ให้แก่เชโกสโลวาเกีย ดินแดนเซาท์ทีโรลให้แก่อิตาลี และดินแดนบางส่วนของจังหวัดอัลไพน์ให้แก่ราชอาณาจักรแห่งชาวเซิร์บ โครแอต และสโลวีน (*Kraljevina Srba, Hrvata i Slovenaca* (SHS) หรือที่รู้จักกันในชื่อ "ยูโกสลาเวีย") แม้จะมีการคัดค้านจากออสเตรีย แต่สนธิสัญญาฉบับนี้ได้ช่วยยับยั้ง *อันชลุส* หรือ การรวมสหภาพออสเตรียกับเยอรมนี โดยไม่ได้รับความยินยอมจากสันนิบาตชาติ ฝ่ายสัมพันธมิตรไม่เห็นด้วยที่จะยอมให้เยอรมนีที่พ่ายแพ้ขยายอาณาเขตโดยการผนวกดินแดนที่หลงเหลืออยู่ของออสเตรีย ด้วยเหตุนี้เอง ทำให้ประเทศเยอรมัน-ออสเตรียต้องเปลี่ยนชื่ออย่างเป็นทางการเป็น **สาธารณรัฐออสเตรีย**

สาธารณรัฐใหม่นี้ได้กีดกั้นการอ้างสิทธิ์เหนือดินแดนทั้งสองครั้งจากประเทศเพื่อนบ้าน ครั้งแรกคือดินแดนทางทิศตะวันออกเฉียงใต้ของคารินเทีย ซึ่งมีชาวสโลวีนอาศัยอยู่เป็นส่วนใหญ่ ราชอาณาจักรแห่งชาวเซิร์บ โครแอต และสโลวีนได้เข้าขัดขวางอำนาจของออสเตรียเหนือดินแดนนี้โดยผ่านการลงประชามติของชาวคารินเทียเมื่อวันที่ 10 ตุลาคม 1920 ซึ่งประชากรส่วนใหญ่ยังคงเลือกที่จะอยู่กับออสเตรียต่อไป ครั้งที่สองคือการอ้างสิทธิ์เหนือดินแดนบัวร์เกินลันท์ของฮังการี ภายใต้ชื่อ "เวสเทิร์นฮังการี" (ซึ่งเป็นส่วนหนึ่งของราชอาณาจักรฮังการีมาตั้งแต่ปี 907 โดยมีประชากรที่พูดภาษาเยอรมันเป็นส่วนใหญ่ แต่ก็ยังมีประชากรส่วนน้อยที่พูดภาษาโครเอเชียและฮังการีด้วย) ผ่านการลงนามในสนธิสัญญาแซ็ง-แฌร์แม็งจนดินแดนบัวร์เกินลันท์ได้กลายเป็นส่วนหนึ่งของสาธารณรัฐออสเตรียโดยสมบูรณ์ในปี 1921 อย่างไรก็ตาม ภายหลังจากการลงประชามติซึ่งยังคงพิพาทโดยออสเตรีย เมืองหลักของจังหวัดโชโปรน (เยอรมันเออเดินบูร์ก) ยังคงเป็นส่วนหนึ่งของฮังการี

สนธิสัญญาแซ็ง-แฌร์แม็งได้สร้างความไม่พอใจแก่ประชากรชาวเยอรมันในออสเตรีย โดยได้อ้างถึงการละเมิดหลักการสิบสี่ข้อของประธานาธิบดีสหรัฐ วูดโรว์ วิลสัน วางเอาไว้ระหว่างการเจรจาสันติภาพ โดยเฉพาะสิทธิในการ "กำหนดตนเอง" ของทุกประเทศ ผู้คนส่วนใหญ่รู้สึกว่าการสูญเสียอาณาเขตของจักรวรรดิก่อนสงครามถึง 60% นั้น จะทำให้ออสเตรียไม่สามารถควบคุมดูแลทางด้านเศรษฐกิจและการเมืองได้อีกต่อไปในฐานะรัฐที่แยกขาดจากกัน โดยปราศจากการรวมตัวกับเยอรมนี ออสเตรียในขณะนี้มีขนาดเล็กมาก กลายเป็นประเทศที่ไม่มีทางออกสู่ทะเล ซึ่งมีประชากรประมาณ 6.5 ล้านคน กรุงเวียนนาซึ่งมีประชากรเกือบ 2 ล้านคน ถูกทอดทิ้งให้อยู่ในเมืองหลวงอย่างอดอยาก ออสเตรียในสมัยนี้มีพื้นที่ที่เหมาะแก่การเพาะปลูกเพียง 17.8 เปอร์เซนต์เท่านั้น เนื่องจากพื้นที่ทำกินส่วนใหญ่ในอดีตของจักรวรรดิออสเตรีย กลายเป็นส่วนหนึ่งของเชโกสโลวาเกียและยูโกสลาเวีย

รัฐบาลและสถานการณ์ทางการเมืองในปี 1920–1934
-------------------------------------------

รัฐธรรมนูญฉบับใหม่ได้สร้างสภานิติบัญญัติแบบสองสภาขึ้น โดยมีสภาสูงหรือสภาสหพันธรัฐ (Bundesrat) ซึ่งประกอบด้วยเหล่าผู้แทนจากรัฐต่าง ๆ ในสหพันธรัฐ และสภาล่างหรือสภาแห่งชาติ (Nationalrat) ซึ่งจะมีการเลือกตั้งผู้แทนราษฎรในการเลือกตั้งระดับสากล ประธานาธิบดีแห่งสหพันธรัฐได้รับเลือกเป็นระยะเวลาสี่ปีในการประชุมใหญ่ของทั้งสองสภา ในขณะที่นายกรัฐมนตรีได้รับเลือกจากสภาแห่งชาติ เนื่องจากไม่มีพรรคการเมืองใดได้รับเสียงข้างมากในรัฐสภา ออสเตรียจึงถูกปกครองโดยกลุ่มพันธมิตรของพรรคสังคมคริสเตียน และพรรคมหาชนเยอรมัน หรือ ลันด์บุนด์ ซึ่งเป็นพรรคฝ่ายขวาที่เอนเอียงไปฝั่งอนุรักษนิยมมากกว่ารัฐบาลประชาธิปไตยสังคมนิยมชุดแรกของ คาร์ล เร็นเนอร์ ซึ่งได้จัดตั้งกฎหมายด้านเศรษฐกิจและสังคมและแรงงานที่ก้าวหน้าขึ้นจำนวนหนึ่ง

หลังจากปี 1920 รัฐบาลออสเตรียถูกควบคุมโดยพรรคสังคมคริสเตียนซึ่งต่อต้านแนวคิดอันชลุส โดยพรรคได้มีความสัมพันธ์กับคริสตจักรโรมันคาทอลิกอย่างใกล้ชิด นายกรัฐมนตรีคนแรกของพรรค อิกนาซ ไซเพิล ขึ้นสู่อำนาจในเดือนพฤษภาคม 1922 และพยายามสร้างพันธมิตรทางการเมืองระหว่างนักอุตสาหกรรมผู้มั่งคั่งและคริสตจักรโรมันคาทอลิก

ภายหลังจากการเลือกตั้งสภานิติบัญญัติในวันที่ 17 ตุลาคม 1920 พรรคประชาธิปไตยสังคมนิยมได้พ่ายแพ้ในรัฐสภาและยังคงเป็นฝ่ายค้านจนกระทั่งปี 1934 เมื่อด็อลฟูสได้ออกคำสั่งห้ามมีฝ่ายค้าน พรรคสังคมคริสเตียนชนะพรรคประชาธิปไตยด้วยคะแนนเสียง 85 ต่อ 69 พรรคมหาชนเยอรมันได้ 20 คะแนนเสียง และสหภาพชาวนา 8 คะแนนเสียง ไมเคิล ไฮนิช ได้รับเลือกให้เป็นประธานาธิบดี ภายหลังจากการเลือกตั้งในเดือนตุลาคม 1923 อิกนาซ ไซเพิล ได้ขึ้นสู่อำนาจและประกาศลาออกในเดือนพฤศจิกายน 1924 เมื่อสืบต่อตำแหน่งโดย รูดอล์ฟ ราเมค

ในเดือนธันวาคม 1928 วิลเฮ็ล์ม มิคลัส จากพรรคสังคมคริสเตียน ได้รับเลือกให้ดำรงตำแหน่งประธานาธิบดีแห่งสหพันธรัฐ และเมื่อวันที่ 7 ธันวาคม 1929 ได้มีการแก้ไขรัฐธรรมนูญเพิ่มเติม โดยให้มีการลดสิทธิของรัฐสภา ทำให้ประธานาธิบดีแห่งสหพันธรัฐได้รับเลือกจากการลงคะแนนเสียงของประชาชนโดยตรง และประธานาธิบดีมีสิทธิในการแต่งตั้งรัฐบาลกลางและสามารถออกพระราชกำหนดฉุกเฉินได้

ภายหลังจากการเลือกตั้งสภานิติบัญญัติในปี 1930 พรรคประชาธิปไตยสังคมนิยมกลายเป็นพรรคที่ได้ที่นั่งในรัฐสภามากที่สุด คือ 72 ที่นั่ง แต่ออทโท เอ็นเดอร์ นายกรัฐมนตรีของพรรคสังคมคริสเตียน ได้จัดตั้งรัฐบาลผสมโดยไม่มีสมาชิกพรรคประชาธิปไตยสังคมนิยมเลยแม้แต่น้อย

### ความขัดแย้งฝ่ายซ้าย–ฝ่ายขวา

บทความหลัก: การก่อการกำเริบเดือนกรกฎาคม ค.ศ. 1927
การเดินสวนสนามของกองกำลังกึ่งทหารฝ่ายขวาในปี 1928
การเฉลิมฉลองของฝ่ายประชาธิปไตยสังคมนิยม เมื่อวันที่ 1 พฤษภาคม 1932
แม้ว่าประเทศจะมีพรรคการเมืองที่มั่นคงครองอำนาจอยู่ แต่การเมืองภายในประเทศนั้นกลับมีความแตกแยกและความรุนแรง โดยทั้งฝ่ายประชาธิปไตยสังคมนิยม (*Republikanischer Schutzbund*) และกองกำลังกึ่งทหารฝ่ายขวา (*Heimwehr*) เริ่มมีความขัดแย้งกัน ประเทศจึงถูกแบ่งแยกกันระหว่างประชากรในชนบทหัวโบราณและฝ่ายเวียนนาแดงที่ควบคุมโดยฝ่ายประชาธิปไตยสังคมนิยม

ในปี 1927 ระหว่างการปะทะกันทางการเมืองในแถบบัวร์เกินลันท์ มีชายชราและเด็กถูกยิงโดยกองกำลังฝ่ายขวา เมื่อวันที่ 14 กรกฎาคม 1927 มือปืนได้รับการปล่อยตัวและผู้สนับสนุนฝ่ายซ้ายได้เริ่มประท้วงครั้งใหญ่ในระหว่างที่อาคารสำนักงานกระทรวงยุติธรรมถูกวางเพลิง เพื่อควบคุมความสงบเรียบร้อย ทางตำรวจและกองทัพจึงสั่งยิงประชาชน โดยมีผู้ถูกสังหารจำนวน 89 คน และบาดเจ็บอีก 600 คน การประท้วงครั้งใหญ่นี้มีชื่อเรียกอีกอย่างหนึ่งว่า "การก่อการกำเริบเดือนกรกฎาคม ค.ศ. 1927" ฝ่ายประชาธิปไตยสังคมนิยมเรียกร้องให้มีการปะทะกันซึ่งกินเวลานานถึงสี่วัน

ภายหลังจากเหตุการณ์ในปี 1927 ฝ่ายอนุรักษนิยมเริ่มแข็งแกร่งขึ้น และความรุนแรงในออสเตรียยังคงทวีความรุนแรงขึ้นเรื่อย ๆ จนถึงในช่วงต้นทศวรรษที่ 1930 เมื่อ เอ็งเงิลแบร์ท ด็อลฟูส ขึ้นสู่อำนาจ

เศรษฐกิจ
--------

เหรียญทอง 25 ชิลลิง
หนึ่งในเคหะสถานที่ถูกสร้างขึ้นในช่วงเวียนนาแดง
อย่างไรก็ตาม สถานการณ์ทางเศรษฐกิจของสาธารณรัฐใหม่นี้ควบคุมได้ยาก เนื่องจากพื้นที่ทางเศรษฐกิจที่สำคัญของจักรวรรดิในอดีต ส่วนใหญ่ถูกพรากไปจากการก่อตั้งรัฐชาติใหม่ และจะยิ่งยุ่งเหยิงขึ้นไปอีก ด้วยข้อเท็จจริงที่ว่ารัฐชาติใหม่เหล่านี้จำนวนหนึ่งยังคงต้องพึ่งพาธนาคารกลางของเวียนนา แต่กลับถูกกีดกันโดยพรมแดนและภาษีที่แตกต่างกัน

ดินแดนออสเตรียที่ไม่มีทางออกสู่ทะเลแทบจะไม่สามารถเลี้ยงดูตัวเองได้และขาดพื้นฐานทางอุตสาหกรรมที่พัฒนาแล้ว นอกจากนี้ เชโกสโลวาเกีย, ฮังการี, ยูโกสลาเวีย, และอิตาลี ได้กำหนดการปิดล้อมทางการค้าและปฏิเสธที่จะขายทรัพยากรและถ่านหินให้กับออสเตรีย ซึ่งท้ายที่สุดออสเตรียก็ได้รับการช่วยเหลือและการสนับสนุนจากพันธมิตรตะวันตก ภายในปี 1922 หนึ่งดอลลาร์สหรัฐมีมูลค่าเท่ากับ 19,000 โครน และครึ่งหนึ่งของประชากรภายในประเทศตกงาน

ในเดือนธันวาคม 1921 สนธิสัญญาลานาที่ลงนามกันระหว่างออสเตรียและเชโกสโลวาเกีย โดยออสเตรียยอมรับพรมแดนของรัฐใหม่และยกเลิกการอ้างสิทธิ์ตัวแทนของชาติพันธุ์เยอรมันที่อาศัยอยู่ในดินแดนของเชโกสโลวาเกียที่สร้างขึ้นใหม่ ในทางกลับกัน เชโกสโลวาเกียได้ให้เงินกู้จำนวน 500 ล้านโครน แก่ออสเตรีย

ในปี 1922 ในความพยายามที่จะจัดการกับภาวะเงินเฟ้อภายหลังสงคราม นายกรัฐมนตรี อิกนาซ ไซเพิล ได้ทำเรื่องขอเงินกู้จากต่างประเทศและเสนอนโยบายประหยัดอย่างเข้มงวด ในเดือนตุลาคม 1922 สหราชอาณาจักร, ฝรั่งเศส, อิตาลี และเชโกสโลวาเกีย ได้ให้เงินกู้จำนวน 650 ล้านโครน หลังจากที่ไซเพิลสัญญาว่าจะไม่พยายามอันชลุสในอีก 20 ปีข้างหน้า และอนุญาตให้สันนิบาตชาติควบคุมเศรษฐกิจของออสเตรีย ในเดือนมีนาคม 1926 งบประมาณของรัฐมีเสถียรภาพและการควบคุมดูแลด้านการเงินระหว่างประเทศสิ้นสุดลง ธนาคารกลางออสเตรีย (Oesterreichische Nationalbank) ได้รับการจัดตั้งขึ้นใหม่อีกครั้งในปี 1923 ได้มีการประกาศใช้ภาษีการค้าในปี 1923 และในเดือนธันวาคม 1924 สกุลเงินชิลลิงออสเตรียได้เข้ามาแทนที่สกุลโครนออสเตรียเดิม

ภาวะเศรษฐกิจตกต่ำครั้งใหญ่กระทบออสเตรียอย่างหนัก และในเดือนพฤษภาคม 1931 ธนาคารใหญ่ในออสเตรียอย่างเครดิทันส์ทัลท์ล่ม เพื่อทำการฟื้นฟูสภาพเศรษฐกิจ ออสเตรียจึงต้องการรวมสหภาพศุลการกรกับเยอรมนี แต่ในปี 1931 ฝรั่งเศสและกลุ่มประเทศภาคีน้อยไม่เห็นด้วยกับเรื่องนี้

ฟาสซิสต์ออสเตรีย
----------------

บทความหลัก: ฟาสซิสต์ออสเตรีย และ สงครามกลางเมืองออสเตรีย
ด็อลฟูสกล่าวคำปราศรัยต่อสันนิบาตชาติในปี 1933
ทหารออสเตรียในช่วงสงครามกลางเมืองออสเตรียในปี 1934
นายกรัฐมนตรีแห่งพรรคสังคมคริสเตียน เอ็งเงิลแบร์ท ด็อลฟูส ขึ้นสู่อำนาจเมื่อวันที่ 20 พฤษภาคม 1932 และเปลี่ยนออสเตรียจากระบบพรรคการเมืองไปสู่ระบอบเผด็จการรวมศูนย์หรือระบอบฟาสซิสต์ ส่วนหนึ่งเป็นเพราะฟาสซิสต์อิตาลีเป็นพันธมิตรระหว่างประเทศที่เข้มแข็งที่สุดในการต่อต้านเยอรมนี ในเดือนมีนาคม 1933 ด็อลฟูสได้ประกาศระงับรัฐสภา ซึ่งทำให้ตัวเขามีโอกาสในการจัดตั้งรัฐบาลเผด็จการได้โดยไม่มีรัฐสภา ในเดือนพฤษภาคม 1933 เขาได้ก่อตั้งแนวร่วมปิตุภูมิ ซึ่งต่อต้านแนวคิดเสรีนิยมและสังคมนิยมเพื่อสนับสนุนลัทธิบรรษัทนิยม

รัฐบาลพยายามชิงดีชิงเด่นกันกับพรรคนาซีออสเตรีย ซึ่งต้องการให้ออสเตรียเข้าร่วมกับเยอรมนี ระบอบฟาสซิสต์ออสเตรียของด็อลฟูสได้เชื่อมโยงอัตลักษณ์ของออสเตรียเข้ากับคริสตจักรโรมันคาทอลิก เพื่อต่อต้านสหภาพออสเตรียและโปรเตสแตนต์เยอรมนีที่มีอำนาจเหนือกว่า

จากความขัดแย้งทางการเมืองที่เริ่มทวีความรุนแรงมากขึ้น จนนำไปสู่สงครามกลางเมืองออสเตรียในเดือนกุมภาพันธ์ 1934 ซึ่งเป็นการปะทะกันระหว่างฝ่ายนาซีกับฝ่ายประชาธิปไตยสังคมนิยมและกองกำลังฝ่ายรัฐบาล เมื่อวันที่ 1 พฤษภาคม 1934 ด็อลฟูสได้เปลี่ยนออสเตรียให้เป็นรัฐพรรคการเมืองเดียว โดยมีพรรคแนวร่วมปิตุภูมิ (เยอรมัน: *Vaterländische Front*) เป็นพรรคการเมืองเพียงพรรคเดียว พร้อมกับประกาศใช้ "รัฐธรรมนูญเดือนพฤษภาคม" ซึ่งเป็นรัฐธรรมนูญเผด็จการ อีกทั้งยังเปลี่ยนชื่ออย่างเป็นทางการของประเทศจาก "สาธารณรัฐออสเตรีย" เป็น "สหพันธรัฐออสเตรีย" และยังเปลี่ยนธงชาติ ตราแผ่นดิน และเพลงชาติอีกด้วย

ระบอบสหพันธรัฐและการควบคุมอำนาจของสภาสหพันธรัฐถูกลดทอนลง ในขณะที่การเลือกตั้งสภาแห่งชาติถูกยกเลิก สมาชิกที่ได้รับการเสนอชื่อโดยสภาบรรษัททั้งสี่ (สภาแห่งรัฐ (*Staatsrat*), สภาวัฒนธรรมสหพันธ์ (*Bundeskulturrat*), สภาเศรษฐกิจสหพันธ์ (*Bundeswirtschaftsrat*) และสภาประจำรัฐ (*Länderrat*)) ตามสมมติแล้วพวกเขาจะเป็นความเห็นที่ดีที่สุดในแต่ละด้าน แต่ในทางปฏิบัติแล้ว การออกกฎหมายและการแต่งตั้งทั้งหมดมาจากคำสั่งของนายกรัฐมนตรีและประธานาธิบดีแห่งสหพันธรัฐ

รัฐได้เข้าควบคุมความสัมพันธ์ระหว่างนายจ้างกับลูกจ้างอย่างสมบูรณ์ และเริ่มปราบปรามผู้ที่สนับสนุนนาซีและผู้สนับสนุนการรวมชาติเยอรมัน พวกนาซีจึงตอบโต้กลับด้วยการลอบสังหารด็อลฟูสระหว่างการกบฏเดือนกรกฎาคมเมื่อวันที่ 25 กรกฎาคม 1934 (ดูเพิ่มเติมที่ *Maiverfassung* 1934)

การลอบสังหารโดยนาซีออสเตรียในครั้งนี้ ทำให้ประเทศเพื่อนบ้านของออสเตรียไม่พึงพอใจเป็นอย่างยิ่ง ฟาสซิสต์อิตาลีภายใต้การนำของผู้นำเผด็จการเบนิโต มุสโสลินี ซึ่งมีความสัมพันธ์อันดีกับออสเตรียภายใต้การนำของด็อลฟูส ได้ให้สัญญาว่าหากเยอรมนีจะบุกออสเตรีย อิตาลีก็สนับสนุนทางด้านการทหารอย่างเต็มกำลัง เนื่องจากพวกนาซีได้อ้างสิทธิ์ในดินแดนทีโรลที่ปกครองโดยอิตาลี การสนับสนุนจากอิตาลีได้ช่วยให้ออสเตรียรอดพ้นจากการผนวกรวมที่อาจเกิดขึ้นในปี 1934

คูร์ท ชุชนิกก์ ได้ดำรงตำแหน่งต่อจากด็อลฟูส เขาได้สั่งห้ามการจัดกิจกรรมต่าง ๆ ของพวกนาซี แต่ก็ยังสั่งห้ามให้มีกองกำลังกึ่งทหารแห่งชาติออสเตรีย (*Heimwehr*) ด้วย

ดูเพิ่ม
-------

* สาธารณรัฐเยอรมันออสเตรีย
* สหพันธรัฐออสเตรีย
* คาร์ล เร็นเนอร์

อ้างอิง
-------

1. 1 2 3 4 5  Schmitt 1959, p. 291.
2. 1 2  Pauley 1979, p. 276.
3. ↑  Biles 1979, p. 2. sfn error: no target: CITEREFBiles1979 (help)
4. 1 2  Biles 1979, p. 3. sfn error: no target: CITEREFBiles1979 (help)
5. ↑  Graham 1930, p. 145.
6. ↑  Macartney 1929, p. 622.
7. ↑  Macartney 1928, p. 298.
8. 1 2  Bischof, Pelinka & Lassner 2003, p. 73.
9. ↑  Gehl 1963, p. 3.
10. ↑  Von Klemperer 1972, p. 151-152.
11. ↑  Bischof, Pelinka & Lassner 2003, p. 93.
12. ↑  Vares, Mari (2008). *The question of Western Hungary / Burgenland 1918-1923: a territorial question in the context of national and international policy* (PDF). Jyväskylä: University of Jyväskylä. p. 25. ISBN 978-951-39-3074-5.
13. ↑  DIVIDE ON GERMAN AUSTRIA. - Centrists Favor Union, but Strong Influences Oppose It. *The New York Times*, January 17, 1919 (PDF)
14. ↑  *Building an Unwanted Nation*. ISBN 9780549324867.
15. ↑  Jelavich, Barbara (September 25, 1987). *Modern Austria: Empire and Republic, 1815-1986*. Cambridge University Press. ISBN 9780521316255 – โดยทาง Google Books.
16. ↑  "1931". 11 March 2009.
17. ↑  "1934 to 1938: Ständestaat in the Name of "God, the Almighty"". *www.wien.gv.at*.

บรรณานุกรม
----------

* Bennett, Edward W (1962). *Germany and the diplomacy of the financial crisis, 1931* (ภาษาอังกฤษ). Harvard University Press. p. 342. ISBN 9780674352506.
* Berend, Ivan; Ránki, György (1969). "Economic Problems of the Danube Region after the Break-Up of the Austro-Hungarian Monarchy". *Journal of Contemporary History*. **4** (3): 169-185.
* Berend, Ivan (2000). "The Failure of Economic Nationalism: Central and Eastern Europe before World War II". *Revue économique*. **51** (2): 315-322.
* Biles, Gloria C. (1979). "Johann Schober's solutions for Austria's domestic problems, (September 26, 1929-September 25, 1930)" (pdf) (ภาษาอังกฤษ). Rice University. OCLC 7881123.
* Bischof, Günter J.; Pelinka, Anton; Lassner, Alexander (2003). *The Dollfuss/Schuschnigg Era in Austria: A Reassessment* (ภาษาอังกฤษ). Transaction Publishers. p. 321. ISBN 9781412821896.
* Coyne, Edward J. (1929). "The Crisis in Austria and Monsignor Seipel". *Studies: An Irish Quarterly Review*. **18** (72): 607-618.
* Diamant, Alfred (1957). "Austrian Catholics and the First Republic, 1918-1934: A Study in Anti-Democratic Thought". *The Western Political Quarterly*. **10** (3): 603-633.
* Gehl, Jurgen (1963). *Austria, Germany, and the Anschluss, 1931-1938* (ภาษาอังกฤษ). Oxford University Press.
* Gould, S. W. (1950). "Austrian Attitudes toward Anschluss: October 1918-September 1919". *The Journal of Modern History*. **22** (3): 220-231.
* Graham, Malbone W. (1930). "Foreign Governments and Politics: The Constitutional Crisis in Austria". *The American Political Science Review*. **24** (1): 144-157.
* Gulick, Charles Adams (1948). *Austria from Habsburg to Hitler, volume 1* (ภาษาอังกฤษ). University of California Press. p. 771. OCLC 312153572.
* Gulick, Charles Adams (1948). *Austria from Habsburg to Hitler, volume 2* (ภาษาอังกฤษ). University of California Press. p. 1906. OCLC 312557122.
* Kirk, D. (1969). *Europe's Population In The Interwar Years* (ภาษาอังกฤษ). Taylor & Francis. p. 309. ISBN 9780677015606.
* Kleinfeld, Gerald Robert (1961). *Stabilization and reconstruction in Austria: Schober and Seipel, 1921-1922* (ภาษาอังกฤษ). New York University. OCLC 55111432.
* Von Klemperer, Klemens (1972). *Ignaz Seipel: Christian statesman in a time of crisis* (ภาษาอังกฤษ). Princeton University Press. p. 468. ISBN 9780691051970.
* Leser, Norbert (1981). "Austria between the Wars. An Essay". *Austrian History Yearbook*. **17**: 127-142.
* Macartney, C. A. (1929). "The Armed Formations in Austria". *Journal of the Royal Institute of International Affairs*. **8** (6): 617-632.
* Macartney, C. A. (1928). "Austria since 1928". *The Slavonic and East European Review*. **7** (20): 288-303.
* McElroy, David Brian (1955). "The domestic and foreign policy of Austria and her relations with Germany and Italy, 1932-1938" (pdf) (ภาษาอังกฤษ). Rice University. OCLC 1031095536.
* Miller, James William (1985). *Engelbert Dollfuss and Austrian Agriculture : An authoritarian Democrat and his policies* (ภาษาอังกฤษ). University of Minnesota. OCLC 638323462.
* Miller, James William (1992). "Agrarian Politics in Interwar Austria". *Working Papers*. **42**: 26.
* Pauley, Bruce F. (1979). "Fascism and the Führerprinzip: The Austrian Example". *Central European History*. **12** (3): 272-296.
* Ránki, György (1981). "The Great Powers and the Economic Reorganization of the Danube Valley after World War I". *Acta Historica Academiae Scientiarum Hungaricae*. **27** (1–2): 63-97.
* Rath, R. John (1996). "The Deterioration of Democracy in Austria, 1927–1932". *Austrian History Yearbook*. **26**: 213-259.
* Schmidt, Peter Edwin (1977). *The relief of Austria, 1919-1922* (ภาษาอังกฤษ). Case Western Reserve University. OCLC 846271572.
* Schmitt, Hans A. (1959). "The End of the First Republic of Austria". *The Southwestern Social Science Quarterly*. **39** (4): 291-306.
* Seton-Watson, Hugh (1945). *Eastern Europe between the wars, 1918-1941* (ภาษาอังกฤษ). Cambridge University Press. p. 445. OCLC 490515193.
* Thorpe, Julie (2010). "Austrofascism: Revisiting the 'Authoritarian State' 40 Years On". *Journal of Contemporary History*. **45** (2): 315-343.
* Wicker, Elmus (1986). "Terminating Hyperinflation in the Dismembered Habsburg Monarchy". *The American Economic Review*. **76** (3): 350-364.
* Zuber, Frederick R. (1975). "The watch on the Brenner : a study of Italian involvement in Austrian foreign and domestic affairs : 1928-1938" (pdf) (ภาษาอังกฤษ). Rice University. OCLC 18458416.

พิกัดภูมิศาสตร์: 48°12′N 16°22′E﻿ / ﻿48.200°N 16.367°E﻿ / 48.200; 16.367

| * ด
* ค
* ก
การล่มสลายของจักรวรรดิออสเตรีย–ฮังการี |
| --- |
| สนธิสัญญา | 
* สนธิสัญญาแวร์ซาย
* สนธิสัญญาแซ็ง-แฌร์แม็ง-อ็อง-แล (สำหรับออสเตรีย)
* สนธิสัญญาทรียานง (สำหรับฮังการี)
* การประชุมสันติภาพปารีส
* การลงประชามติคารินเทีย ค.ศ. 1920
* การลงประชามติโชโปรน

 |
| การกำหนดเขตแดน | 
* Armistice of Villa Giusti
* การสงบศึกเบลเกรด
* Hodža-Bartha demarcation line
* Berthelot-Apáthy agreement
* บันทึกวิกซ์
* บันทึกเกลม็องโซ

 |
| รัฐสืบทอด | 
* เชโกสโลวาเกีย
* รัฐแห่งชาวสโลวีน โครแอต และเซิร์บ
* เสรีรัฐฟีอูเม
	+ รัฐผู้สำเร็จราชการคาร์นาโรของอิตาลี

|  |  |
| --- | --- |
| ออสเตรีย | 
* สาธารณรัฐเยอรมันออสเตรีย
	+ เยอรมันโบฮีเมีย
	+ ซูเดเทินลันท์
	+ เขตป่าโบฮีเมีย
	+ เยอรมันเซาท์มอเรเวีย
* สาธารณรัฐออสเตรียที่ 1

 |
| ฮังการี | 
* สาธารณรัฐฮังการีที่ 1
* สาธารณรัฐโซเวียตฮังการี
* สาธารณรัฐฮังการี
* ราชอาณาจักรฮังการี

 |
| รัฐอายุสั้น | 
* Republic of Zakopane
* Banat, Bačka and Baranja
	+ สาธารณรัฐบานัต
	+ สาธาณรัฐเซอร์เบีย-ฮังการีแห่งบอรอญอ-บอยอ
* สาธารณรัฐประชาชนยูเครนตะวันตก
* Komancza Republic
* Republic of Tarnobrzeg
* สาธารณรัฐเล็มโก-รูซึน
* Republic of Heinzenland
* Zipser Republic
* สาธารณรัฐประชาชนสโลวัก
* สาธารณรัฐฮุตซุล
* สาธารณรัฐเปร็กมูริแย
* สาธารณรัฐโซเวียตสโลวัก
* สาธารณรัฐสังคมนิยมโซเวียตกาลิเชีย (สงครามกลางเมืองรัสเซีย)
* Lajtabánság

 |

 |
| ความสูญเสีย | 
* สูญเสียกาลิเชียแก่โปแลนด์
* สูญเสียบูโควีนาและทรานซิลเวเนียแก่โรมาเนีย
* สูญเสียเซาท์ไทรอลและชายฝั่งออสเตรียแก่อิตาลี
* สูญเสียพื้นที่สัมปทานต่างชาติในจีน

 |
| ความขัดแย้งทางอาวุธภายหลังสงครามโลกครั้งที่หนึ่ง | 
* การปฏิวัติเบญจมาศ
* สงครามโปแลนด์–ยูเครน
* ความขัดแย้งออสเตรีย-สโลวีเนียในคารินเทีย
* สงครามโปแลนด์–เชโกสโลวาเกีย
* สงครามฮังการี–โรมาเนีย
* สงครามฮังการี–เชโกสโลวาเกีย
* การยึดครองปอกุจจาของโรมาเนีย
* การก่อการกำเริบไซลีเซีย
* การก่อการกำเริบเวสต์ฮังการี
* ยุทธการที่บูดอเอิร์ช

 |

| * ด
* ค
* ก
ออสเตรีย บทความเกี่ยวกับประเทศออสเตรีย |
| --- |
| ประวัติศาสตร์ | 
* แคว้นชายแดนออสเตรีย
* ดัชชีออสเตรีย
* อาร์ชดัชชีออสเตรีย
* ราชาธิปไตยฮาพส์บวร์ค
* การล้อมกรุงเวียนนา
* จักรวรรดิออสเตรีย
* รัฐธรรมนูญเดือนมีนาคม
* การประชุมใหญ่แห่งเวียนนา
* จักรวรรดิออสเตรีย-ฮังการี
* สาธารณรัฐเยอรมันออสเตรีย
* สาธารณรัฐออสเตรียที่ 1
* สงครามกลางเมืองออสเตรีย
* สหพันธรัฐออสเตรีย
* แนวร่วมปิตุภูมิ
* อันชลุส
* ออสมาร์ค
* ฝ่ายสัมพันธมิตรเข้าบริหารงานออสเตรีย
* ประวัติศาสตร์ของเวียนนา
* ประวัติศาสตร์การทหารของออสเตรีย

 |  |
| ภูมิศาสตร์ | 

|  |
| --- |
| 
* เมืองและนคร
* ทะเลสาบ
* รัฐ

 |

 |
| การเมือง | 

|  |
| --- |
| 
* ประธานาธิบดี (รายชื่อ)
* นายกรัฐมนตรี (รายชื่อ)
* กองทหาร
* สิทธิมนุษยชน
* กฎหมาย
* การบังคับใช้กฎหมาย

 |

 |
| เศรษฐกิจ | 

|  |
| --- |
| 
* เกษตรกรรม
* การธนาคาร
* พลังงาน
* ระบบภาษี
* การท่องเที่ยว

 |

 |
| สังคม | 

|  |
| --- |
| 
* อาชญากรรม
* กลุ่มประชากร
* การศึกษา
* ชาวออสเตรีย
* สาธารณสุข
* ศาสนา

 |
| วัฒนธรรม | 
* ตราแผ่นดิน
* ธงชาติ
* เพลงชาติ
* สถาปัตยกรรม
* ศิลปะ
* อาหาร
* ภาษาเยอรมัน
* วรรณกรรม
* เพลง
* ปรัชญา
* มรดกโลก

 |

 |
| 
* หมวดหมู่ หมวดหมู่

 |